b'\n_START_ARTICLE_\nRoman o Hanibalu\n_START_SECTION_\nZgodba\n_START_PARAGRAPH_\nV majhnem mestu Bo\xc5\xbejeglava je bil profesor in dramatik Hanibal Ostroogar nedavno vpleten v \xc5\xa1kandal na gradu, zaradi \xc4\x8desar ve\xc4\x8d mesecev v strahu \xc4\x8daka odpoved, medtem pa se odtuji z vsemi, tudi s sabo. Njegov edini zaveznik je vseskozi dekan, h kateremu se zate\xc4\x8de po pomo\xc4\x8d in uteho._NEWLINE_Va\xc5\xa1ki veljaki dobijo od zunaj namig, da je potrebno Hanibala na vsak na\xc4\x8din onemogo\xc4\x8diti, saj naj bi bil nevaren, \xc4\x8detudi njegove igre uspe\xc5\xa1no igrajo na slovenskih odrih. Zato se sestanejo in spro\xc5\xbeijo konspirativno igro. I\xc5\xa1\xc4\x8dejo mo\xc5\xbenosti, kako bi zadani ukaz lahko izpolnili. Hanibal ima \xc5\xa1ibko to\xc4\x8dko, saj je homoseksualec, zato sklenejo, da ga bodo s tem "za\xc5\xa1ili". Zasa\xc4\x8diti ga ho\xc4\x8dejo pri dejanju, zato v igro kot vabo potegnejo mladeni\xc4\x8da Milana. V primeru izpolnjenega na\xc4\x8drta mu obljubijo slu\xc5\xbebo, avto, skratka vse, kar pristoji uglednemu malome\xc5\xa1\xc4\x8danskemu \xc5\xbeivljenju._NEWLINE_Hanibala dolgo opazujejo in zbirajo podatke o njem. Milana mu nastavijo kot mladeni\xc4\x8da, ki je druga\xc4\x8den od ostalih, in zato privla\xc4\x8di Hanibala. Skozi Milanu zelo ljube pogovore o nogometnih tekmah se vse bolj zbli\xc5\xbeujeta. Milan ga nekega ve\xc4\x8dera povabi na ogled nogometne tekme, upajo\xc4\x8d, da ga bo zvabil v spolni odnos, pri tem pa bi ga zasa\xc4\x8dili. Hanibal v povabilu ne sluti nevarnosti, zato ga sprejme._NEWLINE_Hanibal pride na sre\xc4\x8danje, vendar kmalu zasluti nevarnost. Ker Milan svojo vlogo nerodno izpolni, Hanibal \xc5\xa1e ravno v pravem \xc4\x8dasu spregleda past in pobegne iz hi\xc5\xa1e k dekanu. Od tam pi\xc5\xa1e stricu v Ameriko ter ga prosi za bombo, ki bi ubila nasprotnike in ga tako re\xc5\xa1ila. Ker se past ponesre\xc4\x8di, se zasledovalci spremenijo v zasledovance oziroma se tako vsaj po\xc4\x8dutijo. V mi\xc5\xa1ji igri, ki se razvije, je edina resni\xc4\x8dna \xc5\xbertev mladeni\xc4\x8d Milan, ki zaradi o\xc4\x8ditka o nesposobnosti stori samomor. Va\xc5\xa1ki veljaki zaradi bridkega izida spoznajo, da se umazana igra ne spla\xc4\x8da. Hanibal pa \xc4\x8dez mesec dni prejme stri\xc4\x8dev odgovor, v katerem pravi, da izhod iz stiske in obupa ni v ma\xc5\xa1\xc4\x8devanju z bombo, temve\xc4\x8d da \xc4\x8dloveka lahko osvobodi le resnica. Te besede Hanibal vzame za svoje in tako je ob koncu osvobojen.\n_START_SECTION_\nKritike\n_START_PARAGRAPH_\nNovo prozno besedilo Pavleta Zidarja nas najprej, na zunaj, presene\xc4\x8da \xc5\xbee po tem, da je avtor kljub majhnemu obsegu postavil termin roman v sam naslov. Ob branju besedila vendarle uvidimo, da avtor tega ni storil nepremi\xc5\xa1ljeno, iz kak\xc5\xa1ne ambicioznosti, temve\xc4\x8d upravi\xc4\x8deno. Snov oziroma tematika Hanibala je namre\xc4\x8d v resnici tako obse\xc5\xbena in ve\xc4\x8dplastna, da si zaslu\xc5\xbei omenjeno oznako. Takoj\xc5\xa1en logi\xc4\x8den premislek oziroma vpra\xc5\xa1anje ob tem pa se kajpak glasi: kako pa je potemtakem tako "romaneskno" snov bilo mogo\xc4\x8de spraviti v tako majhen obseg? Odgovor je zelo lahak: tako namre\xc4\x8d, da Pavle Zidar bolj nakazuje, bolj skicira, bolj ozna\xc4\x8duje, kakor pa nadrobno in opisovalno razpleta svojo zgodbo. To je ena bistvenih lastnosti Romana o Hanibalu. Ko preberemo kratek povzetek zgodbe, nas vnovni\xc4\x8dno potrjuje v ugotovitvi, kako Pavle Zidar intenzivno razglablja o \xc4\x8dloveku, kako vrta za resnico. V pomo\xc4\x8d pri tem so mu nestereotipni, drzni motivi, ki si jih izbira za svojo izpoved. O nenavadni sugestivnosti njegovega pripovedovanja in \xc5\xbeivem jezikovnem izrazu pa tako \xc5\xbee ni ve\xc4\x8d treba govoriti. [spremna beseda na zavihku]_NEWLINE_\xc4\x8cetudi bi po zunanjem videzu \xe2\x80\x9eRomana o Hanibalu", najnovej\xc5\xa1em delu Pavleta Zidarja, le ste\xc5\xbeka verjeli, da gre pri tako kratkem besedilu (vsega 92 strani; izdala zalo\xc5\xbeba Obzorja) res za najbolj razvito zvrst pripovedni\xc5\xa1tva, pa nas branje prepri\xc4\x8da, da gre za pravi roman, katerega odlika niso samo z ob\xc4\x8dutkom izbrane besede, ampak tudi svojevrstna navezanost na polpreteklo slovensko literarno tvornost. Ob branju pripovedi o tem, kako \xe2\x80\x9eoblast" posku\xc5\xa1a onemogo\xc4\x8diti dramatika Hanibala in ga izvre\xc4\x8di iz \xc5\xbeivljenja manj\xc5\xa1ega pode\xc5\xbeelskega kraja, se domislimo Cankarjevih umetnikov \xe2\x80\x94 tujcev. A \xc4\x8de Cankarjeve umetnike obto\xc5\xbeujejo nemoralnosti pri naravni, zdravi, a spro\xc5\xa1\xc4\x8deni spolnosti in erotiki, kaj takega pri Zidarju kajpak ni ve\xc4\x8d mogo\xc4\x8de, saj so se stvari v tem pogledu korenito spremenile. Pa se krajevni oblastniki pri uni\xc4\x8devanju Hanibala vendarle poslu\xc5\xbeujejo njegovega homoseksualnega nagnjenja. Slednje naj bi bilo poglavitni razlog, da odnos umetnik \xe2\x80\x94 oblast ni mogo\xc4\x8d. Naklep, da bi dramatiku podtaknili zalega kme\xc4\x8dkega fanta Milana in ju potem zalotili pri nedovoljenem dejanju, se ponesre\xc4\x8di. Hanibal zasluti past in udide, Milan se obesi, opeharjena oblast pa je besna. V navalu obupa Hanibal pi\xc5\xa1e stricu v Ameriko, naj vr\xc5\xbeejo na na\xc5\xa1o de\xc5\xbeelo bombo in jo uni\xc4\x8dijo. Stric pa mu odpi\xc5\xa1e, da zdaj ne osvobajajo z bombami. \xe2\x80\x9eVse vas bo osvobodila resnica, in sicer va\xc5\xa1a, ne na\xc5\xa1a." Kot je pri Zidarjevih delih \xc5\xbee obi\xc4\x8dajno, je tudi pri\xc4\x8dujo\xc4\x8di roman v eni od svojih povednih plasti premi\xc5\xa1ljevanje o vlogi umetnika v dru\xc5\xbebi, tudi tokrat zasledimo prepri\xc4\x8danje, da sta si umetnost in resnica zelo blizu, \xc4\x8detudi je v\xc4\x8dasih videti, ko da sta si tujca ali celo sovra\xc5\xbenika. Sploh pa je branje \xe2\x80\x9eRomana o Hanibalu" za ljubitelje izvirnega doma\xc4\x8dega leposlovja prav prijeten do\xc5\xbeivljaj. (Markelj 1980)'